ABBA
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
ABBA er ei svensk popgruppe. Etter at de vant Eurovision Song Contest i 1974, var de blant verdens mest populære artister og en av Sveriges største eksportartikler. Låter som SOS, Mamma Mia og Dancing Queen og album som Arrival og The Visitors regnes i dag som popklassikere. På 1990-tallet fikk ABBAs musikk en renessanse, og musikalen og filmen Mamma Mia! ga dem mange nye fans.
Dannelsen ABBA ble dannet i Stockholm i 1970 av Anni-Frid Lyngstad (født 1945 i Ballangen i Norge; også kalt Frida), Agnetha Fältskog (født 1950), Björn Ulvaeus (født 1945) og Benny Andersson (født 1946; egentlig Göran Bror Benny Andersson). Gitaristen Ulvaeus var kjent fra visegruppa Hootenanny Singers og keyboardisten Andersson fra rockebandet Hep Stars, mens Lyngstad og Fältskog var etablert som soloartister.ABBA fikk under navnet Björn, Benny, Agnetha & Frida en stor hit i Norge og Sverige i 1973 med Ring, Ring og albumet med samme navn. Internasjonalt gjennombrudd Det internasjonale gjennombruddet kom i 1974 med sangen Waterloo, som vant Eurovision Song Contest. Oppfølgeren I Do, I Do, I Do, I Do, I Do floppet utenfor Skandinavia, men deretter fulgte en lang rekke kjempehits i store deler av verden. Største hits 1975–1982 SOS (1975)  Mamma Mia (1975)  Fernando (1976)  Dancing Queen (1976)  Money, Money, Money (1976)  Knowing Me Knowing You (1977)  The Name Of The Game (1977)  Take A Chance On Me (1978)  Summer Night City (1978)  Chiquitita (1979)  Does Your Mother Know (1979)  Angeleyes (1979)  Gimme! Gimme! Gimme! (A Man After Midnight) (1979)  I Have A Dream (1979)  The Winner Takes It All (1980)  Super Trouper (1980)  Lay All Your Love On Me (1981)  One Of Us (1981)  The Day Before You Came (1982)  ABBA fikk også stor suksess med dokumentarfilmen ABBA – The Movie (1977) og albumene Waterloo (1974), ABBA (1975), Arrival (1976), The Album (1977), Voulez-vous (1979), Super Trouper (1980) og The Visitors (1981). Med sine fengende popmelodier, hovedsakelig skrevet av Andersson, Ulvaeus og manageren Stig «Stikkan» Anderson (1931–1997), og sitt lett gjenkjennelige lydbilde var gruppa en av verdens mest populære. Han drev deres plateselskap Polar Records og studioet i Stockholm som de brukte: Polar Studios. Andersson og Ulvaeus fungerte som ABBAs produsenter.Siste single kom i desember 1982: Under Attack. Samme år hadde ABBA holdt sin siste konsert, og i 1984 ble de offisielt oppløst. Comeback 5. september 2021 gjorde ABBA et sensasjonelt comeback med de to singlelåtene Don't Shut Me Down og I Still Have Faith In You. Begge var hentet fra albumet Voyage, som kom ut 5. november 2021.27. mai 2022 var det premiere på konsertserien ABBA Voyage i en spesialbygd arena i London. De fire ABBA-medlemmene var ikke til stede, men hadde på forhånd spilt inn sine scenebevegelser i et studio mens de mimet til låtene. Disse ble på scenen i London erstattet av avatarer. Men musikken ble framført live av en rekke musikere og korister. Musikaler og soloprosjekter Andersson og Ulvaeus fortsatte samarbeidet, som blant annet har resultert i musikalene Chess (1984, sammen med Tim Rice) og Kristina från Duvemåla (1995). Andersson har dessuten utgitt innspillinger under eget navn, inspirert av svensk folkemusikk, og produsert blant annet Finn Kalvik. Lyngstad og Fältskog gjenopptok på 1980-tallet sine solokarrierer, men har siden stort sett levd nokså tilbaketrukket.Musikalen Mamma Mia!, som hadde premiere i London i 1999 (med norske Lisa Stokke i hovedrollen), og den påfølgende filmen fra 2008, av Phyllida Lloyd, med Meryl Streep i hovedrollen, ga sangene fornyet popularitet. ABBA Gold – Greatest Hits fra 1992, en av tidenes mest solgte samleplater, ble relansert samtidig med filmen. Den hadde i juli 2021 ligget 1000 uker på de britiske salgslistene. Les mer i Store norske leksikon popmusikk Musikk i Sverige Eksterne lenker ABBA Litteratur Palm, Carl Magnus: ABBA : verdens største popeventyr, 2008, isbn 978-82-02-28885-3